SAL-werkers staak drie weke ná vlugte hervat | Maroela Media
Werknemers van die Suid-Afrikaanse Lugdiens (SAL) het Dinsdag gestaak om oor werkstoestande te kla. Dit kom minder as drie weke ná die lugdiens vlugte hervat het.
SAL was 17 maande lank in sakeredding en honderde poste is gesny en die vloot is van 46 vliegtuie na ses verminder. Die lugdiens het 'n jaar lank nie gevlieg nie en vlugte is eers einde September hervat.
Oorblywende personeellede is egter ontnugter deur die maatskappy en het buite die lugdiens se kantoor in Johannesburg betoog.
"Soveel van die ou SAL se probleme is oorgedra na die nuwe lugdiens," lui 'n gesamentlike verklaring deur die National Union of Metalworkers of South Africa (Numsa) en die Suid-Afrikaanse Kajuitbemanningsvereniging.
Die vakbonde sê werkers wat op 'n "opleidings-afleggingskema" geplaas is, is nie weer aangestel nie terwyl ander se salarisse en diensvoordele verminder is.
SAL het nie dadelik reageer op versoeke om kommentaar te lewer nie.
SAL, wat in 'n stadium Afrika se tweede grootste lugdiens was naas Ethiopian Airlines, maak al dekades lank staat op reddingsboeie van die regering en het van sy roetes verminder nog selfs voor die pandemie die wêreld getref het.
Die SAL is in November 2019 lamgelê deur 'n staking toe werkers hoër salarisse geëis het en teen beplande afleggings betoog het. Die lugdiens is die volgende maand in 'n staatsgoedgekeurde sakeredding geplaas.
Die SAL het twee weke gelede 'n samewerkingsooreenkoms aangegaan met Kenya Airways vir 'n langtermyn plan om 'n pan-Afrika-lugdiens op die been te bring.
Verwarde motoris bars deur skoolheining
RTMC sal busongeluk ondersoek
nog steeds die naam "sal", dit spreek boekdele, was enig iets anders te wagte gewees
So ken ons Suid Afrika se werkers. Hulle behoort dubbel so hard te werk en vas te byt om die SAL te red, maar nee, ons glo mos die staat het 'n melkkoei wat nooit gaan opdroog nie, die belastingbetaler.